《画山水歌题米元晖卷》
元代·张天英

我有山水癖，由来好幽栖。十年游雁荡，五年游会稽。

或言秦王昔时爱仙术，驱石下海如凫鹥。洞口谁来斸龙耳，骊珠夜照天鸡啼。

三峰参差九华老，蛟龙鼓浪方壶低。醉墨淋漓落吾手，咫尺万里云凄凄。

初疑巨灵辟开翠岩湿，冯夷击碎青玻璃。

又疑刘阮双行赤城下，渔舟棹入桃源溪。

对此长歌发幽思，便欲著屐来攀跻。我家碧山最奇绝，绿萝万丈缘丹梯。

忆昨金门拂衣去，自种青松与人齐。几人欲画画不到，惟有四时云月可以相招携。

吾负碧山此为客，何异乎巢由轩冕行尘泥。

从吾好，归来兮！

作者简介：温州永嘉人，字羲上，一字楠渠，号石渠居士。酷志读书，穿贯经史。征为国子助教。性刚严，不好趋谒，再调不就。工诗，尤善古乐府。有《石渠居士集》。